300พนักงานRPCร้องพลังงานช่วย
PTTหยุดส่งวัตถุดิบทำตกงานตลท.ชี้บริษัทยังไม่เข้ากฎฟื้นฟู
15 ก.พ. 2555

PTTหยุดส่งวัตถุดิบทำตกงานตลท.ชี้บริษัทยังไม่เข้ากฎฟื้นฟู
พนักงาน RPC กว่า 300 คน ยื่นหนังสือถึงกระทรวงพลังงานปตท. หลังโรงงานหยุดผลิต กลัวตกงาน ด้าน ตลท.ยันไม่เข้าเกณฑ์ฟื้นฟู
นักลงทุนลุยหุ้นบริษัท ระยองเพียวริฟายเออร์ (RPC) อย่างคึกคัก ดันราคาปิดที่ 1.89 บาท บวก 0.07 บาท คิดเป็น 3.85% ท่ามกลางมูลค่าซื้อขายหนาตากว่า 109 ล้านบาท สวนทางตลาดหุ้นโดยรวมที่ทรุดหนักถึง 10.99 จุด 
นางศิรพร กฤษณกาญจน์ กรรมการผู้จัดการใหญ่ บริษัท ระยองเพียวริฟายเออร์ เปิดเผยถึงกรณีที่ราคาหุ้นของบริษัทเพิ่มขึ้นสวนทางดัชนีหุ้น ว่า น่าจะมาจากกรณีที่พนักงานของบริษัทกว่า 300 คน ได้เดินทางมายื่นหนังสือร้องเรียนต่อกระทรวงพลังงาน และ ปตท. (PTT) เพื่อขอให้ช่วยเหลือ หลัง ปตท.ได้หยุดส่งวัตถุดิบให้กับบริษัท จนโรงงานของ RPC ต้องหยุดการผลิต และจะทำให้พนักงานทั้งหมดที่มีอยู่มากกว่า 300 คนต้องตกงาน ทั้งนี้บริษัทยืนยันจะดูแลพนักงานตามกฎหมายเต็มที่
บริษัทพยายามหาวัตถุดิบจากทั้งในและต่างประเทศ แต่ยอมรับว่าได้รับผลกระทบอย่างมาก และกรณีที่เกิดขึ้นเปรียบเหมือนปลาใหญ่กินปลาเล็ก ซึ่งที่ผ่านมาบริษัทก็เป็นลูกค้าที่ดีและจ่ายเงินตรงเวลาตลอด และยังมีบริษัทในเครือทำกิจการปั๊มน้ำมันอีก 70 แห่ง
สำหรับกรณีการหยุดส่งวัตถุดิบของ ปตท. มีความเป็นไปได้หรือไม่ว่า ปตท.ต้องการจะเข้ามาซื้อกิจการของ RPC นางศิรพร กล่าวว่า ไม่เคยมีการพูดคุยกันในเรื่องนี้ และไม่น่าจะเป็นไปได้ เพราะการหยุดส่งวัตถุดิบเนื่องจากบริษัทในเครือ ปตท.จะนำวัตถุดิบไปใช้ผลิตเอง หลังมีการขยายกำลังการผลิต
“วันที่ 30 มี.ค.นี้ บริษัทจะประชุมประจำปีผู้ถือหุ้น ซึ่งจะแจ้งปัญหาทั้งหมดให้กับผู้ถือหุ้นทราบ และจะขออนุมัติหาแนวทางในการทำธุรกิจในอนาคต และขณะนี้บริษัทก็รอผลทางคดีที่ได้ฟ้องร้องไป” กรรมการผู้จัดการใหญ่ กล่าว
นอกจากนี้ หลังบริษัทหยุดผลิตก็ส่งผลกระทบต่อภาระหนี้ของบริษัทลูกที่มีอยู่กับสถาบันการเงิน ซึ่งจะต้องมีการเจรจา และหลังสถาบันการเงินรับทราบปัญหาว่า ปตท.จะไม่ส่งวัตถุดิบให้ ก็ชะลอการสนับสนุนทางการเงิน 
นายสรากร กุลธรรม รองกรรมการผู้จัดการใหญ่การค้าระหว่างประเทศ บริษัท ปตท. ชี้แจงว่า สัญญาการขายวัตถุดิบกับ RPC ครบกำหนดสัญญาเมื่อวันที่ 31 ม.ค. 2555 และ ปตท.ได้แจ้งล่วงหน้าถึง 2 ปีแล้ว ในระหว่างนี้ ปตท.พยายามจัดหาวัตถุดิบให้ RPC แต่ก็ไม่สามารถหาให้ได้ เพราะโรงกลั่นของ RPC ใช้วัตถุดิบเฉพาะเจาะจงจากบริษัท พีทีที โกลบอล เคมิคอล 
นายสุภกิจ จิระประดิษฐกุล ผู้ช่วยผู้จัดการสายงานกำกับตลาด ตลาดหลักทรัพย์แห่งประเทศไทย (ตลท.) กล่าวว่า ได้สอบถามไปยัง RPC กรณีที่ ปตท.หยุดส่งวัตถุดิบแล้ว ซึ่งบริษัทชี้แจงว่าอยู่ระหว่างการแก้ไขปัญหา และยังสามารถดำเนินธุรกิจในเครือได้ จึงอยากให้นักลงทุนใช้ความระมัดระวัง
กรณีของ RPC ยังไม่เข้าเกณฑ์ขึ้นเครื่องหมายเตือนนักลงทุน หรือเข้าหมวดฟื้นฟูกิจการ เพราะบริษัทยังดำเนินธุรกิจอยู่ แต่หากบริษัทหยุดธุรกิจ หรือมีผลประกอบการขาดทุนจนทำให้ส่วนทุนติดลบ ก็จะสั่งขึ้นเครื่องหมายเตือน และนำหุ้นเข้าหมวดฟื้นฟูกิจการต่อไป